**Baby šéf: Rodinný podnik**

(The Boss Baby: Family Business)

**Premiéra: 2. 9. 2021**

UIP - Universal, USA, 2021

Réžia: Tom McGrath

Scenár: Tom McGrath, Michael McCullers

Hudba: Steve Mazzaro, Hans Zimmer

Hrajú (v slovenskom zneníí): Maroš Kramár, Jakub Horák, Filip Tuma, Bibiana Ondrejková, Juraj Kempka, Jozef Švoňavský, Peter Rúfus, Jozef Benedik, Ondrej Kaprálik, Daniel Hudák, Marinka Kapráliková, Tatiana Kulíšková

**Pamätáte si ešte na premúdrené bábätko v obleku a jeho staršieho brata Tima? S komédiou Baby šéf pred pár rokmi "zbúrali" kiná a teraz sa púšťajú do ďalšej akcie. Obaja bratia síce medzitým trochu dospeli, ale do obleku sa nasúkala Timova mladšia dcéra Tina, ktorá je, aj napriek batoliacemu obdobiu, naozaj ostré dievča.**

Keď sa na konci Baby šéfa bratia Tim a Ted konečne skamarátili, zdalo sa, že im to vydrží navždy. V pokračovaní s podtitulom "*Rodinný podnik*" sú si obaja dospelí bratia odcudzení. Kým Ted je ponorený v biznise a zarába bambilióny, Tim je spokojným otcom dvoch dievčat, nadanej tínedžerky Tabithy a milého roztomilého batoľaťa Tiny. Tabitha, ktorá navštevuje školu pre mimoriadne nadané deti, vzhliada k svojmu úspešnému strýkovi Tedovi, čo vôbec nie je po vôli jej otcovi, keďže s bratom nevychádza veľmi dobre. To však netuší, aké nečakané spoločné stmelovacie dobrodružstvo ich čaká. Za všetko môže Tina, ktorá je v skutočnosti tajnou agentkou organizácie Baby Corp a má za úlohu odhaliť veľké sprisahanie spojené so sestrinou školou a jej čudným riaditeľom. A aj keď je Tina veľmi šikovná, vie, že bez pomoci sa nezaobíde. Po ruke má otecka, strýka a sci-fi vychytávku, ktorá vie dočasne z dospelého človeka urobiť malé dieťa. A tak sa chlapi premenia na chlapcov a vydajú sa do akcie, pri ktorej k sebe znovu nájdu cestu a okrem toho, len tak mimochodom, zachránia svet tak, ako ho máme radi.

Podľa scenáristu Michaela McCullers zostáva srdcom príbehu komplikovaný vzťah dvoch bratov: "*Je to zábavný a miestami bláznivý film, ktorý vás však zasiahne hlavne emocionálne. Súrodenci si často robia naprieky, ktoré nutne vedú ku konfliktom a situáciám plným situačného humoru, ale nakoniec aj tak dôjdu k tomu, že si ubližujú z lásky.”* Rodinný podnik tiež spracováva aj nemenej komplikovaný vzťah, medzi otcami a dospievajúcimi dcérami, o to pikantnejší, že otec bude na chvíľu mladší ako jeho pubertálne dieťa.

Prístupnosť : bez obmedzenia

Žáner: animovaná komédia

Verzia: slovenský dabing (2D, 3D)

Stopáž: 107 min

Formát: 2D a 3D DCP, zvuk 5.1

Monopol do: 2. 9. 2024